b'\n_START_ARTICLE_\nPhilipp Kohlschreiber\n_START_SECTION_\nZa\xc4\x8detki\n_START_PARAGRAPH_\nDesni\xc4\x8dar je svojo kariero za\xc4\x8del pri teni\xc5\xa1kem klubu Augsburg Siebentisch in jo od leta 1997 nadaljeval pri teni\xc5\xa1kem klubu MTTC Iphitos v M\xc3\xbcnchnu. Leta 2000 je Kohlschreiber v Eckenthalu odigral svoj prvi turnir serije ATP in se leta 2001 odlo\xc4\x8dil, da bo postal profesionalni teni\xc5\xa1ki igralec.\n_START_SECTION_\n2001 do 2007\n_START_PARAGRAPH_\nMed letoma 2001 in 2004 je bil Kohlschreiber \xc4\x8dlan mo\xc5\xa1tva nem\xc5\xa1ke lige teni\xc5\xa1kega kluba Bamberg . Od leta 2005 do 2008 je v nem\xc5\xa1ki ligi nastopal za teni\xc5\xa1ki klub Blau-Wei\xc3\x9f Neuss._NEWLINE_Leta 2003 je Kohlschreiber zaigral na svojem prvem turnirju za grand slam, odprtem prvenstvu ZDA, kjer ga je v prvem krogu porazil David Nalbandian. Leta 2004 se mu je po zmagi nad Julienom Benneteauem uspelo uvrstiti v drugi krog, kjer je v petih nizih za las izgubil proti Felicianu Lopezu. V avgustu leta 2004 se je Kohlschreiberju prvi\xc4\x8d uspelo prebiti med 100 najbolj\xc5\xa1ih igralcev svetovne jakostne lestvice. Od leta 2005 se je na vseh turnirjih za grand slam neposredno uvrstil v glavni \xc5\xbereb._NEWLINE_Na odprtem prvenstvu Avstralije se je leta 2005 uvrstil v osmino finala, kjer ga je izlo\xc4\x8dil Andy Roddick. Na ostalih turnirjih za grand slam je poraz vsaki\xc4\x8d do\xc5\xbeivel \xc5\xbee v prvem krogu. Oktobra istega leta je v navezi z Larsom Burgsm\xc3\xbcllerjem v konkurenci dvojic osvojil svoj prvi turnir serije ATP. Leta 2006 se je Kohlschreiber uveljavil med 100 najbolj\xc5\xa1imi igralci svetovne jakostne lestvice. Na turnirju ATP v Gstaadu se mu je uspelo uvrstiti v polfinale in nato \xc5\xa1e nekajkrat v \xc4\x8detrtfinale. V naslednjem letu se je na turnirju serije Masters v Monte Carlu uvrstil v \xc4\x8detrtfinale in kmalu zatem v M\xc3\xbcnchnu z zmago nad Mihailom Ju\xc5\xbenim, s katerim sta skupaj zmagala tudi v konkurenci dvojic, osvojil \xc5\xa1e svoj prvi turnir serije ATP. Poleg tega se je uvrstil v polfinale turnirja v Halleju in tretji krog odprtega prvenstva ZDA.\n_START_SECTION_\n2008 do 2011\n_START_PARAGRAPH_\nJanuarja leta 2008, ko je v finalu turnirja v Aucklandu v dveh nizih premagal \xc5\xa0panca Juana Carlosa Ferrera, se je Kohlschreiber razveselil svoje druge turnirske zmage na turneji ATP. V tretjem krogu odprtega prvenstva Avstralije je premagal Andyja Roddicka, a je v osmini finala izgubil proti Jarkku Nieminenu. Na turnirju v Halleju se mu je uspelo uvrstiti v finale, kjer ga je premagal Roger Federer. Poleg tega se je prebil tudi v polfinale turnirja na Dunaju._NEWLINE_Na za\xc4\x8detku leta 2009 se je Kohlschreiberju ve\xc4\x8dkrat uspelo uvrstiti v \xc4\x8detrtfinale turnirjev. Na odprtem prvenstvu Francije se je prvi\xc4\x8d prebil v osmino finala, kjer mu je spodletelo proti Tommyju Robredu. Na naslednjem turnirju, ki se je odvijal v Halleju, se je uvrstil v polfinale, kjer ga je premagal Tommy Haas. Septembra se je Kohlschreiber na turnirju v Metzu uvrstil v finale. Tam ga je sicer premagal Ga\xc3\xabl Monfils, a je z 22. mestom na svetovni jakostni lestvici dosegel svojo do tedaj najbolj\xc5\xa1o uvrstitev. Poleg tega se je uvrstil \xc5\xa1e v polfinale turnirja na Dunaju._NEWLINE_Leto 2010 je Kohlschreiber za\xc4\x8del v Aucklandu, kjer se je uvrstil v polfinale. Na odprtem prvenstvu Avstralije ga je v tretjem krogu izlo\xc4\x8dil Rafael Nadal. Na turnirju serije masters v Monte Carlu mu je uspel preboj v \xc4\x8detrtfinale. Na odprtem prvenstvu Francije se je prebil do tretjega kroga, kjer ga je premagal Fernando Verdasco. V Wimbledonu je v tretjem krogu izgubil proti Andyju Roddicku. Na turnirju serije Masters v Torontu je zaigral v \xc4\x8detrtfinalu, kjer je za las izgubil proti Rafaelu Nadalu. Na odprtem prvenstvu ZDA ga je \xc5\xbee v drugem krogu porazil Gilles Simon. V \xc4\x8dasu tekem Davisovega pokala proti reprezentanci Ju\xc5\xbene Afrike, kjer je z zmago v treh nizih nad Rikom de Voestom pripomogel k zmagi Nem\xc4\x8dije s kon\xc4\x8dnim rezultatom 5\xc2\xa0: 0, je oznanil poskusno sodelovanje z nekdanjim trenerjem Andyja Murraya, Milesom MacLaganom. Kohlschreiber se je na turnirju v Metzu uvrstil v polfinale, kjer je ponovno izgubil proti Francozu Gillesu Simonu. Naslednji turnir, na katerem je zaigral, je bilo odprto prvenstvo Kitajske v Pekingu, kjer je v prvem krogu premagal Fernanda Verdasca, a je v drugem krogu izgubil proti Johnu Isnerju. V \xc5\xa0anghaju je v drugem nizu tekme prvega kroga proti Andyju Roddicku dvoboj moral predati. Na turnirju na Dunaju se je uvrstil v \xc4\x8detrtfinale, v katerem zaradi te\xc5\xbeav z mi\xc5\xa1ico primikalko ni mogel nastopiti._NEWLINE_Philipp Kohlschreiber je leto 2011 za\xc4\x8del v Dohi, kjer mu je v drugem krogu po sporni igri spodletelo proti Ivu Karlovi\xc4\x87u. Teden dni pred odprtim prvenstvom Avstralije, kjer je v drugem krogu izgubil proti Toma\xc5\xa1u Berdychu, si je v Aucklandu priigral \xc4\x8detrtfinale, v katerem ga je v treh nizih porazil David Ferrer. V sezoni 2011 je v prvem krogu svetovne skupine Davisovega pokala Kohlschreiber znova zaigral kot nem\xc5\xa1ka \xc5\xa1tevilka ena. Po tem, ko je ubranil eno zaklju\xc4\x8dno \xc5\xbeogico za zmago v \xc4\x8detrtem nizu, je Ivana Dodiga premagal v petih nizih. V \xc4\x8detrtem posami\xc4\x8dnem dvoboju ga je po treh nizih premagal Marin \xc4\x8cili\xc4\x87. Na prvem turnirju serije Masters sezone 2011 v Indian Wellsu je po prostem prvem krogu, v drugem po obrambi treh zaklju\xc4\x8dnih \xc5\xbeogic za zmago v treh nizih premagal Tima Smyczeka. V tretjem krogu je z rezultatom 7\xc2\xa0: 6 in 6\xc2\xa0: 4 premagal \xc4\x8detrtega igralca sveta, Robina S\xc3\xb6derlinga, pri \xc4\x8demer je moral za zmago v prvem nizu ubraniti kar pet \xc5\xbeogic. Kmalu zatem je v dveh nizih z rezultatom 6\xc2\xa0: 7 in 6\xc2\xa0: 7 nesre\xc4\x8dno izgubil proti Juanu Martinu del Potru. V Monte Carlu ga je v drugem krogu premagal Roger Federer. Philipp Kohlschreiber in Philipp Petzschner sta z zmago nad Juanom Ignaciem Chelajem in Maximom Gonzalezom v konkurenci dvojic odlo\xc4\x8dila finale ekipnega svetovnega pokala, ki se je odvijalo v D\xc3\xbcsseldorfu._NEWLINE_Na turnirju Gerry Weber Open, ki se vsako leto odvija v Halleju, si je Kohlschreiber zagotovil svojo tretjo turnirsko zmago v karieri. Na poti do finala, kjer je Philippa Petzschnerja premagal z izidom 7\xc2\xa0: 6 in 2\xc2\xa0: 0 (predaja), je med drugim premagal tudi Lleytona Hewitta in Ga\xc3\xabla Monfilsa. Prav to ga je motiviralo za nastop na turnirju v Wimbledonu, a je Kohlschreiber dvoboj prvega kroga proti Uzbekistancu Denisu Istominu z rezultatom 6\xc2\xa0: 4, 3\xc2\xa0: 6, 3\xc2\xa0: 6 in 3\xc2\xa0: 6 vseeno izgubil. Nekaj tednov kasneje je v osmini finala turnirja v Hamburgu premo\xc4\x8d moral priznati \xc5\xa0pancu Nicolasu Almagru.\n_START_SECTION_\nOd leta 2012\n_START_PARAGRAPH_\nSezona 2012 je bila za Philippa Kohlschreiberja doslej najuspe\xc5\xa1nej\xc5\xa1a. Na odprtem prvenstvu Avstralije, ki se je odvijalo na za\xc4\x8detku sezone, se mu je uspelo uvrstiti v osmino finala. Maja je drugi\xc4\x8d osvojil turnir v M\xc3\xbcnchnu, pri \xc4\x8demer je v finalu v dveh nizih gladko premagal Marina \xc4\x8cili\xc4\x87a. Tudi sezona na travi je bila zelo uspe\xc5\xa1na - v Hallleju je izpadel \xc5\xa1ele v polfinalu, kjer ga je izlo\xc4\x8dil kasnej\xc5\xa1i zmagovalec turnirja Tommy Haas. V Wimbledonu se mu je Kohlschreiber z zmago v petih nizih ma\xc5\xa1\xc4\x8deval za poraz v Halleju. S tremi zaporednimi zmagami v treh nizih se mu je prvi\xc4\x8d v karieri uspelo uvrstiti v \xc4\x8detrtfinale turnirja za grand slam. Tam ga je v \xc5\xa1tirih nizih premagal Jo-Wilfried Tsonga._NEWLINE_Ob koncu turnirja v Kitzb\xc3\xbchelu je Kohlschreiber postal tar\xc4\x8da kritik. Uspelo se mu je sicer uvrstiti v finale turnirja, vendar je tam v treh nizih izgubil proti Robinu Haaseju. Ker se je pri tej tekmi po\xc5\xa1kodoval, je odpovedal svoj nastop na olimpijskih igrah v Londonu. Prav zaradi tega so ga mediji in nekdanji teni\xc5\xa1ki igralci, kot denimo Boris Becker in Michael Stich, ostro kritizirali. Vseeno pa je Kohlschreiberju z uvrstitvijo v finale turnirja v Kitzb\xc3\xbchelu prvi\xc4\x8d uspel preboj med najbolj\xc5\xa1ih dvajset igralcev svetovne jakostne lestvice. Po zmagi na turnirju je zasedel 16. mesto. Na odprtem prvenstvu ZDA se je po zmagi v petih nizih nad Johnom Isnerjem prvi\xc4\x8d uvrstil v osmino finala tega turnirja, s \xc4\x8dimer je v sezoni 2012 na treh od \xc5\xa1tirih turnirjev za grand slam dosegel drugi teden turnirja.\n_START_SECTION_\nDavisov pokal\n_START_PARAGRAPH_\nKohlschreiber od leta 2007 spada med najpomembnej\xc5\xa1e igralce nem\xc5\xa1ke reprezentance za Davisov pokal. Med posamezniki ima z devetimi zmagami in sedmimi porazi pozitivno bilanco, v konkurenci dvojic pa ima zaenkrat dve zmagi in tudi dva poraza._NEWLINE_Na tekmah Davisovega pokala je bil ve\xc4\x8dkrat uspe\xc5\xa1en tudi proti deloma vi\xc5\xa1je uvr\xc5\xa1\xc4\x8denim igralcem. Tako je v svoji prvi sezoni leta 2007 v polfinalu Davisovega pokala, ki se je odvijal v Moskvi, v petih nizih premagal Rusa Nikolaja Davidenka, \xc4\x8deprav je v petem nizu zaostajal za \xe2\x80\x9ebreak\xe2\x80\x9c. Leta 2009 mu je na tekmi prvega kroga proti Avstrijcu J\xc3\xbcrgenu Melzerju kljub zaostanku z 2\xc2\xa0: 0 v nizih vendarle uspel preobrat. V slede\xc4\x8dem \xc4\x8detrtfinalu, ki se je odvijal v \xc5\xa0paniji, je v treh nizih gladko premagal Tommyja Robreda, proti kateremu je pred tem v osmini finala odprtega prvenstva Francije sicer izgubil. V drugem dvoboju med posamezniki je z rezultatom 8\xc2\xa0: 6 v petem nizu premagal Fernanda Verdasca, a je Nem\xc4\x8dija v \xc4\x8detrtfinalu vseeno izgubila z rezultatom 2\xc2\xa0: 3. V sezoni 2012 je med Kohlschreiberjem in kapetanom nem\xc5\xa1ke teni\xc5\xa1ke reprezentance Patrikom K\xc3\xbchnenom, potem ko je Kohlschreiber zaradi bolezni odpovedal svoj nastop na dvobojih prvega kroga proti reprezentanci Argentine, pri\xc5\xa1lo do prepira. Ker se sre\xc4\x8danja ni udele\xc5\xbeil niti kot gledalec, ga je poleg tega kritiziral tudi Tommy Haas. Posledi\xc4\x8dno kapetan K\xc3\xbchnen Kohlschreiberja za naslednje tekme proti Avstraliji, \xc4\x8deprav je bil takrat najvi\xc5\xa1je uvr\xc5\xa1\xc4\x8den nem\xc5\xa1ki igralec, ni upo\xc5\xa1teval.'